Aðeins fjórir af HB-fólkinu hafa ráðið sig í vinnu Einungis tvær konur og tveir karlmenn hafa ráðið sig í nýja vinnu af þeim rúmlega þrjátíu sem ekki fengu endurráðningu hjá HB Granda vegna uppsagnanna í byrjun árs . Uppsagnarfrestur starfsfólksins nær til 1. júní næstkomandi . Langstærstur hluti hópsins er konur , um 25 talsins . Að sögn Skúlínu Guðmundsdóttur trúnaðarmanneskju starfsmanna í vinnslunni á Akranesi virðist sem langflestir séu að líta í kringum sig og ætli að taka sér gott sumarfrí þegar uppsagnarfrestinum lýkur , nýti þá þann tíma til að finna sér vinnu . Skúlína segir að nokkrar kvennanna séu komnar vel á sjötugsaldur og allt eins víst að þær kjósi að fara út af vinnumarkaðnum . Hluta starfsfólks hefur verið boðin vinna hjá HB Granda í Reykjavík og að sögn Skúlínu eru það einkum erlendu konurnar í hópnum sem eru að skoða það . Annars séu ekki miklir atvinnumöguleikar fyrir konur hér á svæðinu . Sérstaklega sé lítið af hlutastörfum í boði , en margar þeirra kvenna sem vinna í HB eru þar í hlutastarfi . Eins og komið hefur fram í fréttum var konum í vinnslunni á Akranesi boðið í heimsókn á Hrafnistu , bæði í Hafnarfirði og Reykjavík . Skúlína sagði að nokkrar þeirra væru ekki fráhverfar því að skoða vinnu í Hrafnistu í Reykjavík og einnig hjúkrunar - og dvalarheimilinu Víðinesi á Kjalarnesi . Hinsvegar finnist þeim oft langt að sækja vinnu til Hafnarfjarðar . Í námskeiðahaldi hefur verið boðið upp á sjálfstyrkingarnámskeið með Jóhanni Inga Gunnarssyni sálfræðingi , sem Skúlína sagði að hefði verið mjög skemmtilegt og gagnlegt . Einnig væri áformað í samstarfi við Atvinnumiðlun að halda námskeið í greiningu áhugasviðs . „ Annars má búast við að málin fari að skýrast þegar líður nær orlofstímanum í byrjun maí , “ segir Skúlína Guðmundsdóttir trúnaðarmaður .